Amerikāņu angļu valoda

Amerikāņu angļu valoda () ir Amerikas Savienotajās Valstīs radies angļu valodas paveids. Angļu valoda ir ASV visizplatītākā valoda, ko lielākajā daļā gadījumu lieto arī valsts pārvaldē, izglītībā un tirdzniecībā. Kopš 20. gadsimta beigām amerikāņu angļu valoda kļuvusi par pasaulē ietekmīgāko angļu valodas paveidu.

Amerikāņu angļu valoda ietver daudzus izrunas, leksikas, gramatikas un īpaši pareizrakstības modeļus, kas ir vienoti visā valstī, bet atšķiras no pārējiem angļu valodas paveidiem citur pasaulē.

 Vēsture 
Pirmie angļvalodīgie kolonisti Ziemeļamerikā ieradās 17. gadsimta sākumā. 17. gadsimta beigās britu kolonijās sāka ierasties ieceļotāji no Rietumeiropas un ievesti vergi no Āfrikas, kas bija spiesti iekļauties vidē, kur dominēja angļu valoda, un apgūt angļu valodu. 17. gadsimta beigās un 18. gadsimta sākumā britu kolonistu dažādo Anglijas un Britu salu izlokšņu atšķirības sāka strauji nonivelēties un izlīdzināties. 18. gadsimta vidū jau bija izveidojusies no britu angļu valodas atšķirīga un vienota amerikāņu angļu valoda, kas drīz vien pati sāka sašķelties dialektos un izloksnēs, ko ietekmēja dažādās vietās dzīvojošo un ieceļojušo angļu valodas lietotāju dzimtā valoda un rase, ko noteica de iure vai de facto pastāvošā rasu segregācija.

 Atšķirības 
Izplatītākās izrunas, vārdu krājuma, gramatikas un pareizrakstības atšķirības starp amerikāņu un britu angļu valodu:

 Pareizrakstība 
 Vārdus, kas britu angļu valodā beidzas ar "-our", amerikāņu angļu valodā raksta ar "-or", piemēram:
 Amerikāņu: color, honor, labor
 Britu: colour, honour, labour
 Vārdus, kas britu angļu valodā beidzas ar "-ise", amerikāņu angļu valodā raksta ar "-ize", piemēram:
 Amerikāņu: organize, realize, recognize
 Britu: organise, realise, recognise
 Dažus vārdus, kas britu angļu valodā beidzas ar "-re", amerikāņu angļu valodā raksta ar "-er", piemēram:
 Amerikāņu: center, theater
 Britu: centre, theatre
 Dažkārt amerikāņu angļu valodā atmet britu angļu valodā lietoto līdzskaņu dubultojumu, piemēram:
 Amerikāņu: traveled, canceled
 Britu: travelled, cancelled

 Leksika (vārdu krājums) 
 Amerikāņu angļu valodā dažkārt lieto atšķirīgus vārdus sadzīves priekšmetiem vai transporta līdzekļiem, piemēram:
 Ameriķaņu: elevator, truck, apartment
 Britu: lift, lorry, flat
 Britu un amerikāņu angļu valodā daudzām automašīnu daļām ir atšķirīgi nosaukumi, piemēram:
 Amerikāņu: hood (dzinēja pārsegs), trunk (bagāžnieks)
 Britu: bonnet, boot
 Ikdienas vārdi:
 Amerikāņu: sidewalk (ietve), vacation (atvaļinājums), sweater (džemperis)
 Britu: pavement, holiday, jumper

 Izruna 
 Amerikāņu angļu valodā bieži vien izrunā "r" vārda beigās vai pēc patskaņa (piemēram, "car", "hard"), ko britu angļu valodā parasti neizrunā.
 Dažādi patskaņu izrunas varianti, piemēram, vārdu "dance" amerikāņu angļu valodā izrunā ar īsu "a" skaņu, bet britu angļu valodā ar garāku "a" skaņu.

 Gramatika 
 Amerikāņu angļu valodā kopuma lietvārdus, piemēram, "team" vai "government", lieto vienskaitlī, bet britu angļu valodā tos var lietot arī daudzskaitlī, piemēram:
 Amerikāņu: The team is winning.
 Britu: The team are winning.
 Gadījumos, kad britu angļu valodā lieto "have got", Amerikāņu angļu valodā biežāk lieto "have" bez "got", piemēram:
 Amerikāņu: I have a car.
 Britu: I have got a car.

 Ārējās saites 

Kategorija:Angļu valoda